ସୋନାଲୀ ମହାପାତ୍ର,  (ଜନ୍ମ: ୨୫ ମାର୍ଚ୍ଚ ୧୯୭୯) ଜଣେ ଓଡ଼ିଶୀ ନୃତ୍ୟଶିଳ୍ପୀ ଅଟନ୍ତି  । ୨୦୧୧ ବର୍ଷ ପାଇଁ ତାଙ୍କ କେନ୍ଦ୍ର ସଙ୍ଗୀତ ନାଟକ ଏକାଡ଼େମୀ ତରଫରୁ ଉସ୍ତାଦ ବିସମିହ୍ଲା ଖାନ ଯୁବ ପୁରସ୍କାର ପ୍ରଦାନ କରାଯାଇଥିଲା । ସେ ଗୁରୁ ଦେବପ୍ରସାଦ ଦାସଙ୍କ ଶୈଳୀରେ ଓଡ଼ିଶୀ ନୃତ୍ୟ ପରିବେଷଣ କରନ୍ତି । ବ୍ୟକ୍ତିଗତ ଜୀବନ ସୋନାଲୀ ୧୯୭୯ ମସିହାରେ କଟକଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତା ନିର୍ମଳ କୁମାର ମହାପାତ୍ର ଭୁବନେଶ୍ୱର ଦୂରଦର୍ଶନ କେନ୍ଦ୍ରରେ ଜଣେ କର୍ମଚାରୀ ଥିଲେ ଓ ସେ ସଙ୍ଗୀତ ନିର୍ଦ୍ଦେଶନା ମଧ୍ୟ କରନ୍ତି । ତାଙ୍କ ମାତାଙ୍କ ନାମ ଥିଲା ଜୟନ୍ତୀ ମହାପାତ୍ର । ୫ ବର୍ଷ ବୟସରେ ଭୁଲ ଔଷଧର ପ୍ରୟୋଗ ଯୋଗୁ, ସୋନାଲୀ ନିଜ ଶ୍ରବଣ ଶକ୍ତି ହରାଇଥିଲେ । ଶ୍ରବଣ ଶକ୍ତି ହରେଇଥିଲେ ମଧ୍ୟ, ତାଙ୍କ ପିତା ସୋନାଲୀଙ୍କୁ ନୃତ୍ୟର ତାଳ ଓ ଗାୟକର ଓଠ ଚାଳନାରୁ ଗୀତ ବୁଝିବା ଶିଖାଇଥିଲେ । ତାଙ୍କର ପ୍ରଥମ ନୃତ୍ୟଗୁରୁ ଥିଲେ ଧୀର ଦେବୀ । ପରେ ସେ ଗୁରୁ ତୃପ୍ତି ମହାନ୍ତି ଓ ଗୁରୁ ଦୁର୍ଗା ଚରଣ ରଣବୀରଙ୍କଠାରୁ ନୃତ୍ୟ ଶିକ୍ଷାଲାଭ କରିଥିଲେ । ସେ ବଂଶୀବାଦକ ଅଭିରାମ ନନ୍ଦଙ୍କୁ ବିବାହ କରିଛନ୍ତି । ନର୍ତ୍ତକୀ ଜୀବନ ୧୪ ବର୍ଷ ବୟସରେ କଟକର ଇଣ୍ଡୋର ଷ୍ଟାଡ଼ିୟମରେ ସୋନାଲୀ ନିଜର ପ୍ରଥମ ମଞ୍ଚ ପ୍ରଦର୍ଶନ କରିଥିଲେ । ସେ କାର୍ଯ୍ୟକ୍ରମରେ ଓଡ଼ିଶାର ରାଜ୍ୟପାଳ ଉପସ୍ଥିତ ଥିଲେ । ୨୦୦୧ ମସିହାରେ ନୂଆଦିଲ୍ଲୀସ୍ଥିତ ଇଣ୍ଡିଆ ଇଣ୍ଟରନେସନାଲ ସେଣ୍ଟରରେ ସେ ୯୦ ମିନିଟ ପର୍ଯ୍ୟନ୍ତ ଅବିରତ ନୃତ୍ୟ ପ୍ରଦର୍ଶନ କରିଥିଲେ । ୨୦୦୫ରେ ଭୁବନେଶ୍ୱରଠାରେ ସେ ନିଜର ନୃତ୍ୟ ଶିକ୍ଷାନୁଷ୍ଠାନ ନୃତ୍ୟ ଉପାସନା ପୀଠ ଆରମ୍ଭ କରିଥିଲେ । ୨୦୦୭ ଓ ୨୦୧୮ ମସିହାରେ ସୋନାଲୀ ଜାପାନରେ ନିଜ ନୃତ୍ୟ ପ୍ରଦର୍ଶନ କରିଥିଲେ । ବିଶ୍ୱ ଓଡ଼ିଆ ସମ୍ମେଳନୀ, ସଙ୍ଗୀତ ଏକାଡ଼େମୀ ସ୍ୱର୍ଣ୍ଣୋତ୍ସବ, କୋଣାର୍କ ନୃତ୍ୟ ଉତ୍ସବ, ଦେବଦାସୀ ଉତ୍ସବ, ମୁକ୍ତେଶ୍ୱର ନୃତ୍ୟ ଉତ୍ସବ ଆଦି ବିଭିନ୍ନ ଉତ୍ସବରେ ସେ ଓଡ଼ିଶୀ ନୃତ୍ୟ ପରିବେଷଣ କରିଛନ୍ତି ।